SKRIFTLIG FORESPØRGSEL P-2557/01

af Olivier Dupuis (TDI) til Kommissionen

(13. september 2001)

Om: Arrestation i Forbundsrepublikken Kina af to aktive medlemmer af den demokratiske bevægelse, Mu Chuanheng og Yan Peng

Den 8. august blev to aktive medlemmer af den demokratiske bevægelse, Mu Chuanheng og Yan Peng, officielt arresteret af folkerepublikkens myndigheder for samfundsnedbrydende virksomhed. Mu Chuanheng har været tilbageholdt siden den 13. august for at have protesteret mod den illegale tilbageholdelse af aktivisten Yan Peng. Sidstnævnte mistænkes for ulovlig immigration og har været tilbageholdt siden 11. juli. Begge mænd risikerer som følge af de tiltaler, der er rejst mod dem, alvorlige fængselsstraffe. Mu Chuangheng, som siden 1979 har spillet en fremtrædende rolle inden for den demokratiske bevægelse, blev arresteret første gang i 1981 og idømt et års fængsel for kontrarevolutionær aktivitet. Han har ikke kunnet få arbejde de sidste tyve år og lever under konstant politiovervågning. Mu Chuangheng har skrevet en lang række artikler om den sociale og politiske forsoning og behovet for at indlede en demokratiseringsproces i Kina, men hans mange opfordringer til protest mod arrestationen af Yan Peng udgør den direkte årsag til hans arrestation. Yan Peng, som er en ledende systemkritiker fra Shandong-provinsen, blev arresteret den 11. juni under en ferierejse i provinsen Guangxi. Yan Peng varetog videreformidlingen og offentliggørelsen på Internettet af Mu Chuangheng's artikler. For at sikre Pekings udnævnelse til værtsland for De Olympiske Lege i 2008 og undgå, at familien udbredte nyheden om Yan Peng's arrestation, påstod politiet, at han ville blive løsladt allerede dagen efter. Men så snart valget af Peking var i hus, blev Yan Peng's arrestation officiel.

Hvilke oplysninger råder Kommissionen over vedrørende Mu Chuangheng og Yan Peng's tilbageholdelse og sundhedstilstand, og hvilke initiativer har Kommissionen truffet eller til hensigt at træffe for at sikre, at de kinesiske myndigheder øjeblikkeligt løslader de to mænd?

Finder Kommissionen i øvrigt ikke, at disse vilkårlige arrestationer, som er endnu to blandt mange, må betragtes som endnu en bekræftelse af, at den såkaldte kritiske dialog om menneskerettighederne er slået fejl, og at programmerne for retligt samarbejde mellem EU og Folkerepublikken Kina ikke tjener noget formål ud over i sidste instans at kautionere de kinesiske myndigheders autoritære styre og fuldstændige tilsidesættelse af retsregler og følgelig af retsstaten?

Finder Kommissionen mere generelt ikke, at en målrettet støtte, herunder også finansiel støtte, til den demokratiske opposition mod Peking styret ville udgøre et mere effektivt bidrag til udviklingen af demokratiet og de grundlæggende friheder i Folkerepublikken Kina og i højere grad fremme retsstaten, som EU hævder at forsvare?

Svar afgivet på Kommissionens vegne af Christopher Patten

(11. oktober 2001)

Kommissionen har kendskab til arrestationen af Mu Chuanheng og Yan Peng, men har ikke nye oplysninger om deres nuværende helbredstilstand.

Kommissionen har kendskab til, at der i den seneste tid har været mange arrestationer i Kina som følge af regeringens hårde politik mod påståede lovovertrædere. Kommissionen følger nøje menneskeretttighedssituationen i Kina og deler det ærede medlems bekymring.

EU er forpligtet til at fremme menneskerettighederne på verdensplan. Disse udgør et hovedtema i EU's forbindelser med tredjelande. Inden for rammerne af dialogen om menneskerettighederne mellem EU og Kina har EU regelmæssigt gjort de kinesiske myndigheder opmærksom på individuelle sager og har til hensigt at fortsætte hermed.

Dialogen mellem EU og Kina om menneskerettighederne og de samarbejdsprojekter, der støtter denne dialog, er EU's foretrukne kanaler til forbedring af menneskerettighedssituationen i Kina. Alle spørgsmål af vigtighed behandles på møderne med Kina på alle niveauer, herunder på højeste niveau. EU's bekymring over menneskerettighedssituationen i Kina blev derfor også behandlet på det fjerde EU-Kina topmøde den 5. september 2001.

Kommissionen vil nøje følge udviklingen vedrørende menneskerettighedssituationen i Kina og vil fortsat rejse individuelle sager over for de kinesiske myndigheder.